b'\n_START_ARTICLE_\n\xc4\x8ce\xc5\xa1njeva muha\n_START_SECTION_\nOpis in biologija\n_START_PARAGRAPH_\nOdrasle muhe dose\xc5\xbeejo dol\xc5\xbeino okrog 5 mm in so ble\xc5\xa1\xc4\x8de\xc4\x8de \xc4\x8drne barve z rumenim robom na glavi ter rumenim trikotnim \xc5\xa1\xc4\x8ditkom na koncu oprsja. Muha ima prosojna krila s \xc5\xa1tirimi temnej\xc5\xa1imi pre\xc4\x8dnimi lisami. Letajo od maja do julija in se sprva hranijo s sladkimi sokovi drevesa, ko pa se plodovi za\xc4\x8dnejo barvati za\xc4\x8dnejo samice zalegati jaj\xc4\x8deca. Jaj\xc4\x8dece samica odlo\xc5\xbei v plod tik pod povrhnjico, obi\xc4\x8dajno v bli\xc5\xbeini peclja. Iz jaj\xc4\x8dec se po 7 do 10 dneh izle\xc5\xbeejo belkaste breznoge li\xc4\x8dinke (\xc5\xbeerke), ki se takoj zavrtajo v plod do ko\xc5\xa1\xc4\x8dice, kjer se hranijo z mesom. Praviloma je v plodu le po ena li\xc4\x8dinka. Po pribli\xc5\xbeno treh tednih \xc5\xbeerke v plodovih dorastejo in so takrat dolge okoli 6 mm. Nato zapustijo plodove, najve\xc4\x8dkrat potem, ko plodovi padejo na tla in se zabubijo v zemlji na globini od 3 do 5 cm. Bube prezimijo v zemlji in se po preobrazbi v maju izkopljejo na povr\xc5\xa1je kot imagi.'